SDK ondersoek 2 000 staatsamptenare sonder enige kwalifikasie(Argieffoto: Mariann Szőke/pixabay) Die staatsdienskommissie (SDK) het reeds begin met sy ondersoek na meer as 2 000 senior bestuurders in die staatsdiens wat geen kwalifikasie het vir die pos wat hulle tans beklee nie. Die DA het die SDK in September gevra om die ondersoek van stapel te stuur waarin na die staatsamptenare se kwalifikasies en die omstandighede waaronder hulle aangestel is, gekyk word. Die departement van staatsdiens en administrasie het in antwoord op ŉ parlementêre vraag van die DA gesê uit die 2 364 senior bestuurders in die staatsdiens wat geen kwalifikasie het nie, is 1 819 aangestel voordat die 2016-staatsdiensregulasies in werking getree het. Volgens die SDK is dit algemene kennis dat departemente nie hul salarisstelsel (Persal) gereeld byhou nie en daarom is inligting wat daaruit verkry word, nie altyd akkuraat nie. Nadat kommer oor kwalifikasies van senior bestuurders verlede jaar aanvanklik geopper is, het die SDK die departement gevra om alle ander departemente te vra om hul Persal-stelsels by te werk. Die proses is egter nie afgehandel nie, hoofsaaklik omdat daar geen streng spertyd daarvoor gegee is nie en dit ook nie behoorlik gemonitor is nie. Die kommissie sê hy neem aan dat daar senior bestuurders is wat nie ŉ NQF 7-kwalifikasie het nie, maar dat hulle op grond van werkervaring, vaardigheid en kundigheid wat in die werkplek opgedoen is, gevorder het. In sommige gevalle het bestuurders moontlik ook kort kursusse agter die rug. Die kommissie het die departement nou spesifiek gevra vir inligting van elke departement en elke salarisvlak. “Dit gaan uiters belangrik in die SDK se ondersoek wees,” sê Humphrey Ramafoko, woordvoerder van die SDK. Dr. Mimmy Gondwe, ŉ DA-LP, sê die party het die staatsdienskommissie nou ook gevra om te bepaal of die aanstelling van die 1 819 senior bestuurders (wat voor 2016 aangestel is) in ooreenstemming met tersaaklike regulasies van vóór 2016 gedoen is. “Die DA hou voet by stuk dat indien die regering ernstig daaroor is om ŉ vaardige, doeltreffende en effektiewe staatsdiensadministrasie te bou, hy moet verseker dat diegene wat in daardie administrasie aangestel word, die kwalifikasies, vaardighede en bevoegdheid het vir die posisies wat hulle tans beklee.”